Virallinen lehti nro C 014 , 19/01/1998 s. 0068



B4-1033/97 Päätöslauselma päätemaksuista Euroopan parlamentti, joka - ottaa huomioon neuvoston vahvistaman yhteisen kannan Euroopan parlamentin ja neuvoston direktiivin antamiseksi yhteisön postipalvelujen kehittämistä ja palvelun laadun parantamista koskevista yhteisistä säännöistä ((EYVL C 188, 19.6.1997, s. 9.)), - ottaa huomioon tästä yhteisestä kannasta 16. syyskuuta 1997 tekemänsä päätöksen ((EYVL C 304, 6.10.1997, s. 34.)), - ottaa huomioon komission 1. kesäkuuta 1993 antaman tiedonannon yhteisön postipalvelujen kehittämisen suuntaviivoista (KOM(93)0247), A. katsoo, että postipalvelujen/päätemaksujen ongelma on ratkaistava kiireellisesti, jotta voidaan turvata laadukkaiden yleispalvelujen tarjonta unionissa, B. katsoo, että postialan toimijoiden nykyiset ongelmat huomioon ottaen on tehtävä ja vahvistettava päätemaksuja koskevia monenkeskisiä sopimuksia, C. katsoo, että komissio ei ole toistaiseksi esittänyt muodollisesti postipalvelujen/päätemaksujen ongelmaa koskevaa lainsäädäntöä, D. katsoo, että postialan toimijoiden olisi saatava käyttää yhteislaskutusta kustannusten perusteella ja katsoo, että tämän periaatteen noudattamatta jättäminen vaarantaisi todennäköisesti sekä postipalvelujen yhtenäismarkkinoiden moitteettoman toiminnan että postialan toimijoiden taloudellisen kannattavuuden, kuten nykyiset markkinoilla ilmenevät häiriöt ovat osoittaneet, E. katsoo, että edellä mainitun komission tiedonannon 2.7.2 kohdassa todetaan, että postialan toimijoille on maksettava kustannusten mukaisesti; 1. Korostaa, että koska postipalveluja koskevan direktiivin 13 artiklassa tarkoitettuja monenkeskisiä sopimuksia ei ole tehty eikä vahvistettu, jäsenvaltiot voivat sallia sen, että yleispalvelujen tarjoajat määrittelevät päätemaksut kustannusten mukaisesti; 2. Kehottaa komissiota - koska postipalveluja koskevan direktiivin 13 artiklassa tarkoitettuja monenkeskisiä sopimuksia ei ole tehty eikä vahvistettu - esittämään mahdollisimman pian postipalveluja/päätemaksuja koskevan lainsäädäntöehdotuksen, jossa tunnustetaan perustamissopimuksen määräysten mukaisesti, että jäsenvaltiot voivat sallia sen, että yleispalvelujen tarjoajat määrittelevät päätemaksut kustannusten mukaisesti; 3. Kehottaa komissiota tutkimaan kaikki nykyiset jälleenlähetyskäytännöt ja rankaisemaan kaikesta sellaisesta toiminnasta, joka estää kuluttajien riittävän tiedonsaannin ja riittävän avoimuuden postialan toimijoiden keskinäisissä suhteissa eikä kunnioita periaatetta, jonka mukaan palvelujen käyttäjillä tulee olla yhtäläiset mahdollisuudet saada yhdenvertaisia palveluja; 4. Kehottaa jäsenvaltioita tutkimaan erityisesti postipalvelujen uudelleenjärjestelyjen ja uudelleenorganisoinnin yhteydessä, kuuluuko kolmansille maille - erityisesti Phare- ja Tacis-ohjelmista - myönnettävä tuki ja kansainvälisille järjestöille myönnettävä tuki tuettavien ja unionin välisten suhteiden piiriin edellä mainitun direktiivin ja varsinkin päätemaksujärjestelmän periaatteiden mukaisesti; 5. Kehottaa komissiota antamaan kolmen kuukauden kuluessa kertomuksen tämän päätöslauselman täytäntöönpanotavasta; 6. Kehottaa puhemiestään välittämään tämän päätöslauselman neuvostolle, komissiolle, talous- ja sosiaalikomitealle, alueiden komitealle sekä jäsenvaltioiden hallituksille ja parlamenteille.